## Hrady a zámky

Slovensko je krajina neobyčajne bohatá na rozličné opevnenia, hrady, zámky a kaštiele. Mnoho z nich bolo zapísaných do Zoznamu svetového kultúrneho a prírodného dedičstva UNESCO, napr. Spišský hrad, ktorý je jedným z najväčších hradných komplexov v strednej Európe. Najkrajším hradom v Malých Karpatoch je Červený Kameň, s hradom Devín sa zasa spája najstaršia história slovenského národa.

Napriek snahe rekonštruovať čo najväčší počet hradov a zámkov ich mnoho naďalej chátra. Reakciou na túto situáciu bolo založenie Parku miniatúr v Podolí, ktorého majitelia sa podujali vyrábať zmenšené modely slovenských hradov v takej podobe, v akej boli v čase svojho najväčšieho rozkvetu.

## Jaskyne

Slovensko patrí medzi krajiny s najväčším bohatstvom krasových javov – k 31.12.2014 je známych 7014 jaskýň. Najviac ich je v Slovenskom krase, pričom viaceré sú známe v celej Európe i vo svete. 44 jaskýň a priepastí na Slovensku je vyhlásených za národnú prírodnú pamiatku. Pre verejnosť je otvorených 12 sprístupnených jaskýň, 5 turisticky sprístupnených a 30 verejnosti voľne prístupných. Jaskyne nám umožňujú vydať sa na zaujímavé cesty za krásou a poznaním, mnohé sa využívajú tiež pri liečbe ochorení dýchacích ciest tzv. speleoterapiou.

V Žilinskom kraji sa nachádza najdlhší jaskynný systém na Slovensku. Celková dĺžka podzemných priestorov predstavuje 24 km. Z 9 jaskýň sú sprístupnené dve – Demänovská ľadová jaskyňa a Demänovská jaskyňa slobody, najnavštevovanejšia jaskyňa na Slovensku.

## Administratívne členenie

8 krajov, ktoré sú súčasne vyššími územnými celkami:

1. Bratislavský
2. Trnavský
3. Nitriansky
4. Trenčiansky
5. Žilinský
6. Banskobystrický
7. Prešovský
8. Košický

(zdroj: slovake.eu)